
4. Datu aizsardzība
	Iebildums
Vēršam uzmanību, ka Direktīvas (ES) 2023/970 12. panta 3. punkts paredz, ka dalībvalstis var noteikt, ka gadījumos, kad informācijas par darba samaksu vai darba samaksas līmeni izpaušanas rezultātā būtu iespējams tieši vai netieši identificēt konkrētu darba ņēmēju, piekļuve šādai informācijai tiek nodrošināta tikai darba ņēmēju pārstāvjiem, darba inspekcijai vai līdztiesības iestādei. Minētā norma ir vērsta uz līdzsvara nodrošināšanu starp darba ņēmēju tiesībām saņemt informāciju vienlīdzīgas darba samaksas principa īstenošanai un citu darba ņēmēju tiesībām uz personas datu aizsardzību.
Šādas situācijas praksē var rasties, piemēram, ja konkrētā amatā ir nodarbināts tikai viens noteikta dzimuma darba ņēmējs, savukārt pārējie attiecīgajā amatā nodarbinātie ir cita dzimuma personas. Šādā gadījumā, sniedzot informāciju par vidējo darba samaksu pēc dzimuma, var kļūt identificējama konkrētā darba ņēmēja darba samaksa, līdz ar to tiek apstrādāti personas dati Datu regulas izpratnē.
Likumprojekta 4. pants pārņem Direktīvas 12. panta 1. un 2. punktā noteiktās prasības, paredzot, ka personas datu apstrāde notiek saskaņā ar Datu regulu un ka personas dati izmantojami tikai vienlīdzīgas darba samaksas principa īstenošanai. Vienlaikus likumprojekts neparedz regulējumu attiecībā uz Direktīvas 12. panta 3. punktā ietverto situāciju, kad darba samaksas informācijas sniegšana var radīt konkrēta darba ņēmēja identificēšanas risku.
Direktīvas 12. panta mērķis ir nodrošināt līdzsvaru starp divām pamattiesībām – tiesībām uz personas datu aizsardzību un tiesībām uz vienlīdzīgu darba samaksu un efektīvu tiesību aizsardzību diskriminācijas gadījumā. Ja nacionālajā regulējumā netiek risinātas Direktīvas 12. panta 3. punktā paredzētās situācijas, praksē var rasties tiesiskā nenoteiktība, jo darba devējs, pamatojoties uz likumprojekta 4. panta pirmo daļu un attiecīgi arī Datu regulu, var atteikties sniegt informāciju, atsaucoties uz nepieciešamību aizsargāt citu darba ņēmēju personas datus.
Ņemot vērā minēto, lūdzam izvērtēt iespēju papildināt likumprojekta 4. pantu vai citas likumprojekta normas ar regulējumu, kas paredzētu risinājumu gadījumiem, kad darba samaksas informācijas sniegšanas rezultātā ir iespējams identificēt konkrētu darba ņēmēju (piemēram, ja attiecīgajā amatā ir nodarbināts tikai viens noteikta dzimuma darba ņēmējs). Savukārt, ja LM ir izvēlējusies Direktīvas 12. panta 3. punktu nepārņemt, lūdzam likumprojekta anotācijā skaidrot šādas izvēles pamatojumu, kā arī norādīt, kā praksē tiks nodrošināts līdzsvars starp personas datu aizsardzību un tiesībām saņemt informāciju par darba samaksu, lai novērstu atšķirīgu tiesību normu interpretāciju un piemērošanu.

8.1.13. uz datu aizsardzību

Lūdzam precizēt anotācijas 8.1.13. sadaļu, sniedzot informāciju par likumprojektā paredzēto personas datu apstrādi. Lūdzam norādīt personas datu apstrādes tiesisko pamatu (Datu regulas 6. pants), raksturot apstrādājamo personas datu kategorijas, kā arī norādīt personas datu glabāšanas ilgumu un glabāšanas kārtību. Lūdzam arī skaidrot, vai pēc attiecīgā apstrādes mērķa sasniegšanas dati tiks glabāti anonimizētā (statistiskas) veidā vai arī personas datu līmenī, un, ja personas datu līmenī, norādīt šādas glabāšanas nepieciešamības pamatojumu.

